उत्तराखंड : बस नदी में गिरी, 15 की मौत  
उत्तराखंड के देहरादून के पास स्थित पर्वतीय त्यूनी बाजार क्षेत्र में एक बस के टोंस नदी में गिर जाने से उसमें सवार कम से कम 15 लोगों की मौत हो गई।
उत्तराखंड के देहरादून के पास स्थित पर्वतीय त्यूनी बाजार क्षेत्र में रविवार को एक बस के टोंस नदी में गिर जाने से उसमें सवार कम से कम 15 लोगों की मौत हो गई जबकि आठ अन्य लापता हैं।  देहरादून के जिलाधिकारी सचिन कुर्वे ने बताया कि 15 शव निकाल लिये गए हैं जबकि 12 घायलों को पास के अस्पतालों में भर्ती कराया गया है।  यह दुर्घटना उस समय हुई जब कतियाल क्षेत्र से देहरादून जा रही बस के चालक ने एक तीव्र मोड़ पर वाहन से अपना नियंत्रण खो दिया।  पुलिस और प्रशासन के वरिष्ठ अधिकारी राहत एवं अभियान की निगरानी कर रहे हैं। कुर्वे ने कहा, अभी तक बस का पता नहीं चल पाया है। टोंस यमुना की सहायक नदी है तथा त्यूनी बाजार देहरादून जिले के पहाड़ी चकराता क्षेत्र में स्थित है। आठ लापता लोगों की तलाश के लिए अभियान जारी है। कुर्वे ने कहा, फिलहाल हमारा मानना है कि अभी ऐसे आठ व्यक्ति हैं जो दुर्घटना के बाद से लापता हैं।